Дахагъэм ухуэзыгъэуш сурэтхэр
Ткаченкэ Андрей и цIэр зезыхьэ СурэтыщI гъуазджэхэмкIэ музейм гъэлъэгъуэныгъэ купщIафIэ щокIуэкI. Абы япэу утыку къыщрахьащ Шэшэным щIыхь зиIэ, Ингушым и цIыхубэ сурэтыщI Закриев Магомед и IэдакъэщIэкIхэр.
Зумакулов Борис и псалъэ дахэ. Зэхыхьэм кърихьэлIат гъуазджэр фIыуэ зылъагъухэр, сурэтыщIхэр, школакIуэхэр, студентхэр.
Музейм и унафэщI Жантудуевэ Елизаветэ зэхыхьэр къыщызэIуихым, жиIащ ди щIыналъэмрэ Шэшэн Республикэмрэ дяпэкIэ зэрызэдэлэжьэнум «Зэманым и щыхьэтхэр» зыфIаща мы гъэлъэгъуэныгъэр и щIэдзапIэу зэрыщытыр, Къэбэрдей-Балъкъэрым къыдэкIуэу, Кавказ Ищхъэрэм, нэгъуэщI щIыналъэхэм зи IэдакъэщIэкIхэр щацIыху Закриев Магомед и лэжьыгъэхэр зэрыщIэщыгъуэр.
КъБР-м и СурэтыщIхэм я зэгухьэныгъэм и унафэщI Темыркъан Геннадий зэхуэсахэм яхутепсэлъыхьащ Магомед зэрыдеджам, абы и гъащIэ псор гъуазджэм хуэлэжьэным зэрытриухуам, Шэшэным и щэнхабзэм хуищIа хэлъхьэныгъэфIхэр къалъытэу, медаль къызэрыхуагъэфэщам, нэгъуэщIхэми.
— Абы и лэжьыгъэхэм къыхощ Хэкум хуиIэ лъагъуныгъэ иныр. ЩIыуэпсым и щытыкIэр, гъэм и зэман зэхуэмыдэхэр — бжьыхьэ дыщафэр, щIымахуэ хужьыр, гъатхэ дыгъэпсыр, гъэмахуэ щхъуантIэр, дыгъэр къызэрыкъуэкIымрэ пщыхьэщхьэ пшэплъымрэ — удихьэхыу къегъэлъагъуэ. Сурэтхэм еплъ дэтхэнэми гу лъимытэнкIэ Iэмал иIэкъым абыхэм къарыщ щIыпIэхэм кIуэурэ къазэрытрищIыкIам, ахэр зэрыплъыфабэм, — жиIащ Темыркъаным. — Закриевым фIыщIэ худощI и лэжьыгъэ 70-м нэблагъэ ди республикэм къызэришам папщIэ. Дэрэжэгъуэрэ нэхурэ цIыхухэм зэраритым и мызакъуэу, и сурэтхэм еплъ дэтхэнэри дахагъэм, фIым, гуапагъэм хуегъэуш. Ар куэд и уасэщ.
КъБР-м цIыхум и хуитыныгъэхэмкIэ и уполномоченнэ Зумакулов Борис къыхигъэщащ гъэлъэгъуэныгъэм зэрырагъэблэгъар и гуапэ зэрыхъуар, Шэшэн Республикэм зэфIэкI зиIэ сурэтыщIхэр зэрисым Магомед и лэжьыгъэхэр щыхьэт зэрытехъуэр, а щIыналъэм и дахагъэр, гъащIэр, щIыуэпс къулейр къызэрыщ сурэтхэм зэратхьэкъуар.
Скульптор цIэрыIуэ ТхьэкIумашэ Михаилрэ сурэтыщI Абей Iэсиятрэ Закриевым и лэжьыгъэхэр щIэщыгъуэ зэращыхъуам, ягу зэрыдыхьам тепсэлъыхьащ икIи ехъулIэныгъэрэ узыншагъэрэ иIэну ехъуэхъуащ.
Шэшэн хьэщIэм фIыщIэ яхуищIащ гъэлъэгъуэныгъэр къызэзыгъэпэщахэу КъБР-м и СурэтыщIхэм я зэгухьэныгъэм и правленэмрэ СурэтыщI гъуазджэхэмкIэ музеймрэ, зэхыхьэм кърихьэлIа псоми. Апхуэдэуи и псалъэм къыхигъэщащ ди республикэм ис сурэтыщI Iэзэхэр зэриныбжьэгъум зэрыригушхуэр, утыку кърихьа и лэжьыгъэхэр абыхэм къазэрыщыхъуам мыхьэнэшхуэ зэрыритыр.
Закриев Магомед теухуауэ: 1966 гъэм Шэшэн Республикэм къыщалъхуащ. Владикавказ щыIэ художественнэ училищэр (1991 гъэ), Шэшэн къэрал пединститутым художественнэ графикэмкIэ и къудамэр (2001 гъэ) къиухащ. 1991 гъэ лъандэрэ республикэ, урысейпсо, дунейпсо выставкэхэм и лэжьыгъэхэр щегъэлъагъуэ. УФ-мрэ Шэшэн Республикэмрэ я СурэтыщIхэм я зэгухьэныгъэхэм хэтщ, Шэшэным и СурэтыщIхэм я зэгухьэныгъэм и правленэм и унафэщIым и къуэдзэщ. И лэжьыгъэхэр Волгоград областым СурэтыщI гъуазджэхэмкIэ и музейм, Кадыров А. и цIэр зезыхьэ къэрал галереем, нэгъуэщI щIыпIэхэм я музейхэм щIэлъщ.
ТЕКIУЖЬ Заретэ.
Сурэтхэр ЖАНГУРАЗОВЭ Нэжэбат трихащ.
